《阅杜诗漫述》
明代·胡俨

闲阅老杜诗，恳恳得佳趣。虽复率尔为，玄酒有真味。

仓皇侍从时，流落艰虞际。百年朋友交，万世君臣义。

吐辞辄惊人，引物动连类。虞廷箫韶奏，周庙瑚琏器。

鲸翻碧海波，月照珊瑚树。勇决龙虎争，冥搜鬼神避。

千花与万卉，各斗春光媚。婺妇及孤儿，共洒凄凉泪。

丹山翔凤凰，赤汗骋骐骥。气排嵩华高，力救风雅坠。

殷勤稷契心，漂泊生涯寄。斯人已云亡，遗编独传世。

寥寥宇宙间，诗史孰能继。余波漾清川，兰苕鸣翡翠。

作者简介：胡俨（1360-1443年），字若思，南昌人。通览天文、地理、律历、卜算等，尤对天文纬候学有较深造诣。洪武年间考中举人。明成祖朱棣成帝后，以翰林检讨直文渊阁，迁侍讲。永乐二年（1404）累拜国子监祭酒。重修《明太祖实录》、《永乐大典》、《天下图志》，皆充总裁官。洪熙时进太子宾客，仍兼祭酒。后退休回乡。同时擅长书画，著有《颐庵文选》、《胡氏杂说》。正统八年（1443年）去世，终年八十三岁。